Hvis Helsingør og Helsingborg forenes med en tunnel, vinder samfundet 27 milliarder kroner - netto. Det viser en analyse, som konsulenthuset Incentive har udført for Helsingborg Kommune og HH-gruppen, som arbejder for en fast forbindelse mellem de to byer.

»Vores konklusion er, at forbindelsen er en god investering. Både samfundsøkonomisk, og når man alene ser det fra den danske eller svenske side. Det er klart interessant at arbejde videre med projektet,« mener manager og partner hos Incentive, Kristian Kolstrup.

De største gevinster stammer fra brugerbetaling for at benytte forbindelsen og for den reducerede transporttid over sundet.

Analysen er endnu ikke officielt publiceret, men bliver præsenteret til på en konference i slutningen af august.

Tunnel mere end fordobler antallet af biler

På baggrund af tal fra Transport Data Lab forventer Incentive, at den potentielle forbindelse i åbningsåret 2030 kan mere end fordoble antallet af biler, som krydser Øresund mellem Helsingør og Helsingborg. Helt nøjagtig bliver væksten på 130 pct. for køretøjer, som er biler og lastbiler, og lige knap så høj for passagerer i bus og tog, forudser konsulenterne.

Tættere på tallene: Køretøjer: I alt er 87 pct. personbiler, mens resten er lastbiler. Blandt personbilerne er 50 pct. pendlere, 23 pct. rejser af erhvervsgrunde, og resten har andet formål som eksempelvis feriegæster. Kollektiv trafik:

I toget er 64 pct. pendlere, 6 pct. erhverv og resten har andet formål med rejsen.

Rejsende tager i dag færgen mellem Helsingør og Helsingborg.

En begrænset del på 10 pct. af køretøjerne kommer fra Øresundsforbindelsen, mens det gælder en tredjedel af togpassagererne.

Samlet set regner Transport Data Lab analysen med, at 20.000 køretøjer og 15.000 kollektive passagerer bruger forbindelsen hver dag i 2030.

Udgifter og gevinster

En tunnelforbindelse vil koste begge lande 14,75 milliarder kroner inklusiv 50 pct. i reserve ifølge Incentive. Det dækker over omkostninger til vej- og jernbanetunnel, tilslutningsanlæg og en ny station i Helsingborg.

Hvis Helsingørmotorvejen skal opgraderes, propper Danmark yderligere cirka 4,5 milliarder kroner i kassen.

De økonomiske gevinster for samfundet opstår hovedsagligt på grund af brugerbetalingen ved at krydse tunnelen og tidsbesparelserne for rejsende.

Gevinstområder: Afgiftsindtægter for staten af bl.a. benzinafgifter

Øget arbejdsudbud

Tidsgevinster for bilister og togrejsende

Miljøgevinster inklusiv støj, klima og uheld

Indtægter fra brugerbetaling

Værdi af frigjorte havnearealer

indtægter for togoperatører

Desuden fører forbindelse positive konsekvenser med sig i form af bedre miljø og øget arbejdsudbud, mens færgerne formentlig vil opleve en mindre indtjening.

Beregningerne over gevinst ved kortere rejsetid og forøget arbejdsudbud er baseret på de værdier, som Transportministeriet fastsætter med hjælp fra DTU Transport.

Gennemsnitspriserne for turen gennem tunnelen er i analysen sat til 20 kr. for kollektivt rejsende, 200 kr. for personbiler og 600 kr. for lastbiler.